Tom Behnke (KF), 2013-04-12:
Tak for det, og tak for, at debatten her bliver rejst.
Det er vigtigt, at vi til stadighed forholder os til ekstremisme.
Ekstremisme fylder desværre mere og mere, og vi ser flere og flere eksempler, ikke kun i Danmark, men også i den øvrige vestlige verden, på ekstremistiske personer og grupperinger, og det er sådan set ligegyldigt, hvilken religiøs eller politisk baggrund man har.
Ekstremisme er jo i sig selv ganske, ganske alvorlig, og ikke mindst ser vi, at mange af de militante ekstremister rent faktisk også sætter handling bag ordene og laver forskellige terrorhandlinger, som går ud over helt uskyldige mennesker.
Så ekstremisme er vigtig at forholde sig til.
Ekstremisme findes desværre.
Derfor er det også vigtigt, at vi som Folketing forholder os til det, og at vi hele tiden er opmærksomme på, hvad situationen er.
Hvad gør vi?
Hvad kan vi gøre mere?
Hvad kan vi gøre bedre?
Har vores politi, vores efterretningstjenester, de nødvendige ressourcer til at kunne stå op imod det her?
Indtil nu er det jo gået rigtig godt, vores politi og efterretningstjenester har sørget for at forhindre egentlige terrorhandlinger på dansk grund.
Det er godt, men hvordan går det med det?
Har man de ressourcer, der skal til for at kunne blive ved?
Jeg er helt sikker på, at både politi, kommuner og andre også gør en meget stor forebyggende indsats.
Men det kunne også være interessant i sådan en forespørgselsdebat i dag at høre lidt mere fra regeringen, måske fra flere ministre end bare justitsministeren – hvis regeringen følte, at det var nødvendigt at sende flere ministre i salen, kunne den jo have gjort det.
For spørgsmålet er, om den forebyggende indsats, man foretager derude, er god nok.
Er den antiradikaliseringsindsats, som vi startede op, mens vi havde regeringsmagten, nok i dag, er den god nok stadig væk, eller skal der noget mere til?
Hvordan virker det så, når der er gået en rum tid, fordi situationen til stadighed udvikler sig?
Derfor er det vigtigt, at man hele tiden lige tager en temperaturmåling på, hvordan situationen er.
Hvordan er mulighederne for at forebygge?
Hvordan er mulighederne for at bekæmpe.
Og hvordan er mulighederne for at rette op igen, når skaden eventuelt er sket?
Jeg er ikke helt sikker på, at det går så godt, som vi har indtryk af.
Jeg er ikke helt sikker på, at vores myndigheder har de ressourcer, der skal til.
Jeg er heller ikke helt sikker på, at man ude lokalt samarbejder godt nok i den forebyggende indsats.
Derfor er det relevant, at vi har en forespørgselsdebat som den her.
Derfor er det også relevant, at vi fremsætter nogle forslag til vedtagelse, som er fremadrettet og pålægger regeringen at prøve på at få et bedre billede og en tilbagemelding til Folketinget, sådan at vi som Folketing har en mulighed for at reagere.
For det er for sent at regere den dag, skaden er sket. Det er for sent at reagere den dag, hvor man kommer og siger: Jo, det skete, men det var, fordi man manglede nogle muligheder, man manglede nogle ressourcer, man manglende noget mandskab.
Så er det for sent, og så nytter det ikke noget, at man kommer rendende i Folketinget på det tidspunkt.
Vi skal hele tiden være mindst et skridt foran de her ekstremister.
Og det er jeg ikke sikker på at vi nødvendigvis er på alle punkter og alle steder i vores samfund.
Den frihed, vi har i Danmark,
har vi haft i så mange år, så for mange er den helt naturlig, og det er ligesom blevet sådan en sovepude: Jamen den har vi jo, og det er godt nok.
Sagen er bare,
at de frihedsrettigheder, vi har her i landet, vores grundlov, vores ytringsfrihed, vores demokrati i det hele taget, er under pres, både fra personer, der bor her i landet, der opholder sig her i landet, og fra folk udefra.
Derfor er det vigtigt, at vi til stadighed er opmærksomme på det, at vi til stadighed kæmper for vores frihed.
Når vi ser spirende tendenser til angreb på vores frihedsrettigheder, skal vi være der med det samme, få folk talt fra det, og hvis ikke man kan det, give de sanktioner, der skal til, for at de kan forstå, at det er et forkert spor, de er på vej ud af.
Derfor er vi også helt enige i det forslag til vedtagelse, som er fremsat af Venstre, Liberal Alliance og naturligvis os selv – det er derfor, vi står skrevet på det – hvor vi opfordrer regeringen til at prøve at kigge lidt længere frem.
Prøv nu at foretage en temperaturføler, så vi ved, hvor vi er henne, og hvor meget mere der skal til, ikke mindst fordi vi ser og oplever bl.a. ekstremistiske muslimer, som kaster den ene forbandelse efter den anden ned over Danmark, danskerne og ikke mindst vores udsendte soldater.
Det er helt uhørt at skulle stå i Danmark og høre på det.
Man må stille sig selv spørgsmålet: Hvad laver de pågældende mennesker overhovedet i Danmark?
Hvis det er så forfærdeligt et land at være i, hvis frihed er så forfærdelig, hvis ligestilling mellem kønnene er så forfærdelig, hvis ytringsfrihed er så forfærdelig, hvad laver de pågældende mennesker så i Danmark?
Det kan man spørge sig selv om.
Der er intet, der forhindrer dem i at forlade Danmark.
Men der er formentlig en anden dagsorden, og det var den dagsorden, jeg synes vi her i Folketinget skulle grave længere ned i og prøve at få et bedre billede af, for så bliver vi også bedre til at håndtere det og forebygge, at det sker i fremtiden.
Så vi står helt bag vores eget, Venstre og Liberal Alliances forslag til vedtagelse.